[pic] | KUMMISSJONI TAL-KOMUNITAJIET EWROPEJ | Brussel 18.5.2009 KUMM(2009) 214 finali WHITE PAPER dwar TRASPORT PROFESSJONALI BEJN IL-FRUNTIERI TA’ FLUS KONTANTI TAL-EURO BIS-SEWQAN TA’ VETTURA BEJN L-ISTATI MEMBRI FIŻ-ŻONA EURO 1. INTRODUZZJONI L-euro fiżiku ġie introdott fl-2002, iżda fil-prattika minħabba differenzi qawwija bejn il-leġiżlazzjonijiet nazzjonali hu diffiċli ferm li jiġu trasportati flus kontanti tal-euro bis-sewqan ta’ vettura bejn l-Istati Membri li adottaw l-euro (minn hawn ’il quddiem “l-Istati Membri parteċipanti”) b’mod professjonali u għalhekk attwalment qed isir ftit ferm trasport bejn il-fruntieri bis-sewqan ta’ vettura. Id-differenzi bejn il-leġiżlazzjonijiet nazzjonali jikkonċernaw firxa wiesgħa ta’ kwistjonijiet bħall-pussess u l-ġarr ta’ armi tan-nar mill-istaff tas-sigurtà, ir-rekwiżiti tat-taħriġ, il-modalitajiet awtorizzati ta’ trasport, l-inkorazzar u t-tagħmir tal-vetturi tas-sigurtà, l-użu tas-sistemi intelliġenti għan-newtralizzazzjoni tal-flus tal-karta (IBNS), l-għadd ta’ staff fil-vetturi tas-sigurtà, l-informazzjoni mogħtija lill-pulizija, ir-regoli tal-liċenzji u l-penalitajiet relatati. It-trasport bejn il-fruntieri jista’ jiġi rranġat abbażi ta’ awtorizzazzjonijiet ad hoc mill-Istati Membri ta’ destinazzjoni, iżda anki jekk jiġu injorati l-proċeduri amministrattivi involuti, dan xorta waħda jinvolvi l-ħtieġa li jikkonformaw ma’ żewġ settijiet jew aktar differenti u kumplessi ta’ regoli nazzjonali. Għalhekk is-suq tal-flus kontanti fi tranżitu (CIT) hu attwalment organizzat skont linji nazzjonali. Madankollu, hu inerenti għal-loġika tal-munità unika li l-flus tal-karta u l-muniti tal-euro għandhom ikunu jistgħu jiċċirkulaw u jiġu trasportati kemm jista’ jkun possibbli b’mod ħieles fiż-żona tal-euro. L-iffaċilitar tat-trasport bejn il-fruntieri ta’ flus kontanti hu wkoll komplement naturali għar-Roadmap tal-Bank Ċentrali Ewropew għal aktar konverġenza tas-servizzi ta’ flus kontanti tal-Banek Ċentrali Nazzjonali (BĊN) u għall-ħolqien taż-Żona Unika ta’ Flus Kontanti tal-Euro għal dawk li jimmaniġġjaw b’mod professjonali l-flus kontanti. Element importanti ta’ din ir-Roadmap hu l-hekk imsejjaħ aċċess Remot għas-servizzi ta’ flus kontanti tal-BĊN, li bihom istituzzjoni ta’ kreditu fi Stat Membru parteċipant tista’ tuża s-servizzi ta’ flus kontanti ta’ Bank Ċentrali fi Stat Membru parteċipant ieħor. Din il-miżura kienet implimentata f’Ġunju 2007 iżda l-potenzjal tagħha ma jistax jiġi sfruttat b’mod sħiħ sakemm ikun possibbli li jiġu trasportati flus kontanti bejn il-fruntieri. Il-banek, is-settur tal-bejjiegħa kbar tal-imnut u dawk li jimmaniġġjaw b’mod professjonali flus kontanti jinħtiġilhom li jfornu u jwasslu l-flus kontanti tagħhom bl-aktar mod effiċjenti, mingħajr restrizzjonijiet minn fruntieri nazzjonali. Minħabba n-natura tal-oġġetti trasportati, is-settur tas-CIT hu fl-istess waqt espost għal tehdid serju ta’ sigurtà u n-natura u l-livell tar-riskji jistgħu jkunu differenti ħafna fost l-Istati Membri. Għalhekk hu ta’ importanza kbira li t-trasport bejn il-fruntieri ta’ flus kontanti jseħħ f’kundizzjonijiet li jiżguraw livell għoli ta’ protezzjoni għall-istaff tas-CIT u tal-pubbliku ġenerali. Il-ħolqien ta’ regoli komuni li b’mod ġenerali jippermettu trasport bejn il-fruntieri ta’ flus kontanti bis-sewqan ta’ vettura bejn Stati Membri parteċipanti, filwaqt li jipprovdu livell għoli ta’ siġurtà għall-istaff tas-CIT, għandhom jiftħu l-possibbiltà għal aktar rotot effiċjenti ta’ trasport ta’ flus kontanti fir-reġjuni mal-fruntieri. Għalhekk banek kummerċjali se jkunu jistgħu jagħmlu użu mis-servizzi tal-flus kontanti tal-eqreb fergħa tal-Bank Ċentrali jew ċentru ta’ flus kontanti tas-CIT, sew fl-Istat Membru tagħhom jew le. Il-bejjiegħa, l-operaturi tal-magni ta’ bejgħ u dawk l-oħrajn li jimmaniġġjaw b’mod professjonali l-flus kontanti se jkunu bl-istess mod jistgħu jirċievu jew iwasslu flus kontanti mill-/sal-eqreb ċentru ta’ flus kontanti, indipendentement mill-fruntieri nazzjonali. Finalment, il-kumpaniji tas-CIT li jwettqu t-trasport fir-reġjuni tal-fruntieri se jkunu jistgħu jippjanaw ir-rotot ta’ trasport tagħhom u loġistika oħra ta’ flus kontanti b’mod aktar effiċjenti. B’mod ġenerali, trasport aktar effiċjenti ta’ flus kontanti se jkun ta’ benefiċċju għall-ekonomija kollha. Il-Bank Ċentrali Ewropew, is-settur bankarju u s-settur tal-bejjiegħa kbar tal-imnut b’mod ripettittiv sejħu għat-tnedija ta’ inizjattiva li jkollha l-għan li tneħħi l-ostakoli għat-trasport professjonali bejn il-fruntieri ta’ flus kontanti tal-euro bis-sewqan ta’ vettura fl-Ewropa. Għalhekk, f’dan l-isfond, il-Kummissjoni bdiet konsultazzjonijiet f’Mejju 2008 bl-għan li tipprepara abbozz ta’ regoli komuni biex jiġi ffaċilitat it-trasport bejn il-fruntieri ta’ flus kontanti tal-euro bis-sewqan ta’ vettura. Din l-inizjattiva tirrifletti l-pożizzjoni tal-Kummissjoni fir-rigward ta’ armonizzazzjoni possibbli tat-trasport ta’ flus kontanti msemmi fl-Artikolu 38 b tad-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern. 2. INIZJATTIVA TAL-KUMMISSJONI BIEX JIġI FFAċILITAT IT-TRASPORT BEJN IL-FRUNTIERI TAL-FLUS KONTANTI TAL-EURO U BIDU TA’ KONSULTAZZJONI MAL-PARTIJIET INTERESSATI Bħala l-ewwel pass u sabiex jibni fuq il-kompetenza u l-kontribuzzjoni tal-partijiet interessati fis-settur, Grupp ta’ Ħidma mmexxi mill-Kummissjoni u li jikkonsisti mill-organizzazzjonijiet Ewropej tal-partijiet ewlenin kollha interessati[1] twaqqaf fl-ewwel nofs tal-2008. Il-Grupp ta’ Ħidma kellu tlitt ijiem sħaħ ta’ laqgħat bejn Lulju u Diċembru 2008 u ddiskuta l-kwistjonijiet rilevanti kollha, bħall-iskop tar-regoli possibbli u komuni tal-futur, id-differenzi bejn il-leġiżlazzjonijiet nazzjonali u l-possibbiltajiet ta’ regoli armonizzati bejn il-fruntieri fiż-żoni differenti msemmija fil-bidu tat-Taqsima 1. Rigward il-possibbiltajiet legali għall-iffaċilitar tat-trasport ta’ flus kontanti tal-euro, tqiesu tliet għażliet ewlenin: - Armonizzazzjoni sħiħa tar-regolament tat-trasport tas-CIT fl-Istati Membri kkonċernati. - Sistema fejn l-awtorizzazzjoni fi Stat Membru tkun valida fl-Istati Membri kollha (“għarfien reċiproku”). - Sett ta’ regoli komuni li għandhom ikunu validi fl-Istati Membri kollha, bla ħsara għar-regoli nazzjonali għal ċerti aspetti indikati b’mod espliċitu fit-test. Għall-kuntrarju ta’ armonizzazzjoni sħiħa, ir-regoli komuni għandhom japplikaw biss għat-trasport bejn il-fruntieri. Billi jeżistu differenzi kbar bejn ir-regoli nazzjonali u l-livelli ta’ riskju bejn l-Istati Membri, hu meqjus estremament diffiċli li jintlaħaq ftehim dwar il-kontenut ta’ armonizzazzjoni sħiħa tar-regoli li jidderiġu t-trasport tas-CIT jew dwar għarfien universali reċiproku tar-regoli nazzjonali. L-għażla li ssemmiet l-aħħar tista’ aktar minn hekk twassal għat-trasport ta’ flus kontanti li jsir b’regoli li jipprovdu jew li meqjusin li jipprovdu protezzjoni mhux xierqa għall-istaff u/jew il-pubbliku ġenerali. Għalhekk kien hemm preferenza ċara fil-Grupp ta’ Ħidma għal sett ta’ regoli komuni li japplikaw għat-trasport bejn il-fruntieri, li jkunu jeżistu flimkien mar-regoli nazzjonali eżistenti għal trasport domestiku ta’ flus kontanti. Fil-qafas ta’ sett ta’ regoli komuni li japplikaw għat-trasport bejn il-fruntieri bis-sewqan ta’ vettura, il-Grupp ta’ Ħidma ddiskuta l-għażliet prinċipali li ġejjin rigward l-iskop tal-applikazzjoni ta’ regoli possibbli komuni. - L-ambitu ġeografiku. Dan jista’ jinkludi l-UE-27 kollha jew ikun limitat għaż-żona euro. - Tip ta’ oġġetti trasportati. L-oġġetti jistgħu jinkludu mhux biss il-flus kontanti tal-euro, iżda wkoll muniti oħra u xorta oħra ta’ oġġetti ta’ valur. - Definizzjoni tat-trasport bejn il-fruntieri. It-trasport bejn il-fruntieri jista’ jkun limitat għal trasport minn punt sa punt biss jew jinkludi wkoll operazzjonijiet fil-pajjiż ta’ oriġini li jsiru qabel u/jew operazzjonijiet fil-pajjiż li jirċievi li jkunu konsekuttivi għall-operazzjoni internazzjonali (dawn l-operazzjonijiet tal-aħħar jissejħu b’mod ġenerali bħala “kabotaġġ”). Kien hemm opinjonijiet differenti fil-Grupp ta’ Ħidma dwar dawn il-kwistjonijiet. L-għan ewlieni ta’ regoli possibbli komuni hu li tiġi ffaċilitata ċ-ċirkolazzjoni ħielsa tal-munità unika fiż-żona euro. Dan ma jeskludix, madankollu, li t-territorju ta’ Stati Membri oħra jiġu inklużi wkoll. Indipendentement mill-iskop ġeografiku, jista’ aktar minn hekk ikun previst biex jiġu inklużi l-muniti tal-Istati Membri l-oħra, ta’ pajjiżi li mhumiex fl-UE kif ukoll xorta oħra ta’ oġġetti ta’ valur (bħall-ġojjellerija, id-deheb, biċċiet ta’ arti u dokumenti ta’ valur). It-twessigħ tal-iskop għal Stati Membri mhux partiċepanti u għal oġġetti oħra jista’, madankollu, joħloq riskju serju ta’ dewmien jew anki ma jħallix li ssir l-adozzjoni ta’ regoli komuni billi jiżvija d-diskussjoni mill-preokkupazzjonijiet ewlenin. It-trasport bejn il-fruntieri jista’ jkun interpretat f’sens dejjaq biex ifisser it-trasport ta’ flus kontanti minn punt sigur f’pajjiż A għal punt sigur f’pajjiż B, mingħajr waqfiet intermedjarji (“punt sa punt”). Punt sa punt għandu jfisser li ċentri individwali ta’ flus kontanti u ta’ punti oħra siguri jkunu jistgħu jingħataw servizz bejn il-fruntieri taħt ir-regoli komuni, iżda dan jeskludi l-fergħat tal-banek, l-ATMs u l-bejjiegħ bl-imnut (sakemm dawn ma jkunux mgħammrin b’żona sigura għall-ħatt/għat-tagħbija tal-vettura). Tkun possibbli operazzjoni waħda biss f’waqt wieħed minn punt sigur għal punt sigur ieħor. Madankollu, it-trasport minn punt sa punt għandu x’jaqsam biss ma’ parti waħda tat-trasport ta’ flus kontanti li jsir b’mod regolari mill-kumpaniji tas-CIT. Skop aktar wiesa’ jkun jinkludi wkoll ċerti operazzjonijiet ta’ trasport li jsiru qabel u li jkunu konsekuttivi għall-istadju bejn il-fruntieri tal-vjaġġ. Dan għandu jagħmilha possibbli li jiġu organizzati rotot ta’ trasport bejn il-fruntieri bl-istess u bl-aħjar mod loġistiku kemm għar-rotot domestiċi ta’ trasport, billi jkun hemm servizz għad-diversi punti matul it-triq, inklużi l-fergħat tal-banek, l-ATMs kif ukoll għall-bejjiegħa bl-imnut. Għalhekk, bl-għan li tkun iffaċilitata ċ-ċirkolazzjoni ħielsa tal-flus kontanti tal-euro bejn il-fruntieri nazzjonali qed ikun issuġġerit li għandu jkun possibbli, lilhinn mill-operazzjoni ewlenija bejn il-fruntieri, li jitwettqu operazzjonijiet ta’ trasport b’ħafna waqfiet fil-pajjiż ta’ oriġini kif ukoll fil-pajjiż/pajjiżi li jirċievi/u. Kif spjegat fit-taqsima 3.2 hawn taħt, it-tul ta’ żmien ikkumbinat tal-operazzjonijiet fil-pajjiż/pajjiżi ta’ oriġini kif ukoll li jirċievi/u għandu jkun limitat għal ġurnata waħda. Skont regoli komuni transkonfinali, is-servizzi ta’ trasport ta’ flus kontanti għandhom jaqgħu taħt sistemi legali differenti, li jikkonċernaw b’mod partikolari l-konformità mal-prinċipji tal-liġi dwar ix-xogħol, applikabbli bi ftehimiet kollettivi jew liġi oħra li tirriferi għall-aspetti soċjali u/jew ta’ sikurezza. Dan jista’ jwassal għal problemi sinifikanti prattiċi biex jiġi stabbilit liema salarju u kundizzjonijiet speċjali oħra japplikaw, b’mod speċjali jekk vettura ta’ sigurtà topera bejn aktar minn żewġ pajjiżi. F’dan il-kuntest se jkun kruċjali li tkun ipprovduta ċarezza dwar l-applikazzjoni tad- Direttiva 96/71 dwar l-impjieg ta ’ ħaddiema fil-qafas ta ’ prestazzjoni ta ’ servizzi[2] għat-trasport ta’ flus kontanti bejn il-fruntieri. Din id-Direttiva għandha l-għan li tirrikonċilja l-eżerċizzju tal-libertà fundamentali tal-kumpaniji li jipprovdu s-servizzi bejn il-fruntieri skont l-Artikolu 49 tat-Trattat tal-KE, minn naħa waħda, u mal-ħarsien xieraq tad-drittijiet tal-ħaddiema mibgħuta temporanjament barra minn pajjiżhom biex jipprovdu dawn is-servizzi, min-naħa l-oħra. Għalhekk hi tagħmel mill-aħjar li tista’ biex toħloq bilanċ bejn il-libertajiet ekonomiċi stabbiliti bit-Trattat tal-KE u d-drittijiet tal-impjegati matul il-perjodu tal-ibgħit tagħhom. Din tidentifika għalhekk ir-regoli mandatorji ta’ interess ġenerali fil-livell Komunitarju li għandhom jiġu applikati għall-ħaddiema mibgħuta fil-pajjiż li jirċievi, u tistabbilixxi qalba iebsa ta’ termini u kundizzjonijiet iddefiniti b’mod ċar tax-xogħol u tal-impjieg għal protezzjoni minima tal-ħaddiema li għandha tikkonforma mal-provveditur tas-servizz fil-pajjiż li jirċievi. Dan jiddependi fuq iċ-ċirkustanzi partikolari li fihom jitwettqu l-operazzjonijiet ta’ trasport bejn il-fruntieri, skont id-definizzjonijiet inklużi fl-Artikolu 1(3) tagħha, id-Direttiva tista’ tiġi applikata għall-operazzjonijiet ta’ trasport bejn il-fruntieri li huma s-suġġett ta’ din il-White Paper. Madankollu, għandu jkun rikonoxxut li n-natura partikolari ta’ limitu ta’ żmien qasir tas-sitwazzjoni tal-ibgħit fil-każ tat-trasport ta’ flus kontanti bejn il-fruntieri toħloq diffikultajiet għall-applikazzjonijiet prattiċi u għall-inforzar tad-Direttiva. Pereżempju, l-applikazzjoni tad-Direttiva tista’ potenzjalment teħtieġ li min iħaddem fis-settur tas-CIT jikkalkula l-ħin flimkien mal-istaff tiegħu li dawn iqattgħu f’kull pajjiż sabiex jiġu kkalkulati pro-rata r-rati minimi applikabbli. B’hekk, l-applikazzjoni prattika tad-Deċiżjoni 96/71 f’dan il-qasam se jkun jinħtiġilha tkun eżaminata b’attenzjoni mal-Istati Membri, ma’ esperti rilevanti oħra[3] u mal-imsieħba soċjali qabel ma jkunu jistgħu jiġu adottati b’mod formali regoli komuni oħra dwar it-trasport ta’ flus kontanti bejn il-fruntieri. B’mod partikolari, se jkun importanti li jiġi żgurat li l-applikazzjoni tal-acquis Komunitarju jew tal-leġiżlazzjoni nazzjonali ma timponix piż amministrattiv sproporzjonat u bla bżonn fuq l-operaturi, li fil-prattika tista’ tħalli l-effett li tfixkel b’mod serju l-possibbiltà tat-twettiq tal-operazzjonijiet bejn il-fruntieri. Il-kjarifika ta’ dawn il-kwistjonijiet se tkun parti integrali tal-valutazzjoni tal-impatt soċjali tal-għażliet tal-politika. Abbażi ta’ dan, il-Kummissjoni qiegħda b’hekk tniedi proċess wiesa’ ta’ konsultazzjoni dwar ċerti regoli komuni previsti, li huma annessi mal-White Paper. Il-Kummissjoni tenfasizza l-aspett tentattiv ta’ dawn ir-regoli previsti. Il-ħsieb hu li tiġi ffaċilitata l-formulazzjoni ta’ kummenti ffokati mill-partijiet interessati kollha billi jiġu ppreżentati diġà f’dan l-istadju l-elementi ewlenin ta’ regoli komuni possibbli. Dawn ir-regoli previsti huma bla ħsara għall-proposta li tista’ ssir mill-Kummissjoni fi stadju aktar tard. Il-partijiet kollha interessati huma mistiedna jippreżentaw il-kummenti tagħhom sat-30 ta’ Ġunju 2009 fl-indirizz indikat f’qiegħ it-taqsima 4. 3. ASPETTI EWLENIN TA’ REGOLI KOMUNI POSSIBBLI Ir-regoli komuni previsti għandhom japplikaw għat-trasport bejn il-fruntieri ta’ flus kontanti tal-euro bejn l-Istati Membri parteċipanti . It-trasport ta’ flus kontanti li jsir esklussivament fl-Istat Membru ma għandux għalhekk jintlaqat. Sabiex l-enfasi ssir fuq il-kwistjoni essenzjali, prinċipalment iċ-ċirkolazzjoni ħielsa tal-flus kontanti tal-euro fiż-żona euro, l-Istati Membri li ma adottawx l-euro u l-muniti tagħhom mhumiex se jiġu inklużi fl-iskop ta’ dawn ir-regoli komuni. Madankollu, għandha tiġi investigata aktar il-possibbiltà li jiġu inklużi Stati Membri u muniti mhux parteċipanti permezz ta’ klawżola fakultattiva. Fl-aħħar nett, minħabba l-karattru speċifiku tiegħu, qed jiġi ssuġġerit li t-trasport ta’ valur għoli ta’ flus tal-karta u muniti tal-euro bejn Banek Ċentrali taż-żona euro ma għandux ikun kopert mit-test, bil-kundizzjoni li dawn jiġu skortati mill-militar u/jew mill-pulizija. 3.1. Bażi legali Hu previst li r-regoli komuni possibbli jiġu bbażati fuq l-Artikolu 123(4) tat-Trattat li jistabbilixxi l-Komunità Ewropea, billi dawn jidhru meħtieġa sabiex jiġi ffaċilitat l-użu tal-euro bħala l-munità unika. Dan jimplika l-adozzjoni permezz ta’ maġġoranza kkwalifikata mill-Istati Membri parteċipanti, wara konsultazzjoni mal-Bank Ċentrali Ewropew. Bħala strument hu previst li jintuża Regolament. 3.2. Trasport fl-istess ġurnata u fid-dawl tax-xemx Minħabba l-karatteristiċi speċifiċi tal-attività tas-CIT u bl-għan li jitqiesu d-diffikultajiet waqt l-organizzazzjoni ta’ twassil b’mod sikur ta’ flus kontanti għal ħafna ġranet, il-vettura ta’ sigurtà li taqsam il-fruntiera għandha tibda u tispiċċa fl-Istat Membru ta’ oriġini tagħha fl-istess ġurnata u t-trasport kollu għandu jsir fid-dwal tax-xemx (id-dawl tax-xemx hu ssuġġerit li hu bejn 6.00 u 22.00). Madankollu, jista’ jsir trasport bil-lejl ta’ flus kontanti, jekk dan diġà jitħalla li jsir taħt il-liġijiet nazzjonali fl-Istati Membri fejn qed iseħħ it-trasport. Il-ġbir u/jew it-twassil tal-flus kontanti fl-Istat Membru ta’ oriġini qabel l-istadju tal-qsim bejn il-fruntieri tal-vjaġġ jew fl-Istat Membru li qed jirċevihom konsekuttiv għall-istadju tal-qsim bejn il-fruntieri għandu jkun possibbli, iżda l-vettura tas-sigurtà għandha tirritorna lejn l-Istat Membru ta’ oriġini tagħha fl-istess ġurnata (jew fi żmien 24 siegħa, jekk it-trasport bil-lejl jitħalla li jsir). 3.3. Liċenzja għal qsim tal-fruntieri tas-CIT L-awtoritajiet nazzjonali ta’ spezzjoni għandhom ikunu jistgħu jivverifikaw li vettura tas-sigurtà tissodisfa l-kundizzjonijiet biex twettaq trasport ta’ flus kontanti fit-territorju tagħha. Kumpanija li tixtieq twettaq trasport ta’ flus kontanti tal-euro bis-sewqan ta’ vettura għandha għalhekk tkun meħtieġa li tapplika għal-liċenzja speċifika tas-CIT għal qsim bejn il-fruntier mingħand l-awtoritajiet kompetenti fl-Istat Membru ta’ oriġini tagħha. Il-kopja oriġinali jew iċċertifikata tal-liċenzja għandha dejjem takkumpanja lill-vettura. Il-karatteristiċi eżatti tad-dokument tal-liċenzja għandhom ikunu ddefiniti u għandhom ikunu validi għal perjodu limitat ta’ żmien (qed jiġu ssuġġeriti tliet snin). Sabiex tikkwalifika għal-liċenzja, il-kumpanija li tapplika għandha tikkonforma mar-regoli komuni previsti, ma’ leġiżlazzjoni Komunitarja applikabbli oħra jew, fejn espliċitament stipulat, mal-leġiżlazzjoni nazzjonali tas-CIT fis-seħħ. Tali referenza għal-leġiżlazzjoni nazzjonali (possibbli) għandha tingħata f’żewġ każijiet: i) notifika ta’ avvanz tal-forzi nazzjonali tal-pulizija, u ii) proċeduri għall-immaniġġjar ta’ flus kontanti barra l-vettura tas-CIT. L-ewwel każ jikkonċerna l-kompetenza u l-organizzazzjoni tal-forzi nazzjonali tal-pulizija fejn ma jidhirx li hemm raġuni li tobbliga li jiġu armonizzati l-prattiki. It-tieni każ jikkonċerna okkażjonijiet meta l-istaff tas-sigurtà tas-CIT jiġi f’kuntatt aktar dirett mal-pubbliku ġenerali u b’hekk jesponih għall-perikoli inerenti ta’ xogħlu. Għalhekk jidher xieraq li kull regola nazzjonali tiġi rispettata. Madankollu, il-kumpanija għandha, qabel kull ħaġa oħra tiġi approvata biex twettaq it-trasport tas-CIT mill-Istat Membru ta’ oriġini tagħha. Jekk l-Istat Membru ma għandux proċedura speċifika ta’ approvazzjoni fis-seħħ għall-kumpaniji tas-CIT, il-kumpanija għandha tkun f’pożizzjoni li tipprovdi evidenza li hi kienet ilha twettaq trasport regolari ta’ flus kontanti għal ċertu żmien speċifiku (qed ikunu ssuġġeriti 12-il xahar) mingħajr ebda ksur tal-leġiżlazzjoni nazzjonali eżistenti. Din ir-regola maħsuba biex tiżgura li l-kumpaniji tas-CIT involuti fit-trasport bejn il-fruntieri għandhom esperjenza preċedenti suffiċjenti biex ikunu jistgħu jwettqu b’mod sikur it-trasport ta’ flus kontanti anki fit-territorju ta’ Stat Membru ieħor. Sabiex ikun żgurat li l-Istati Membri huma suffiċjentement informati dwar il-kumpaniji stabbilit fi Stati Membri oħra li jixtiequ jwettqu trasport ta’ flus kontanti fit-territorju tagħhom, qed ikun previst barra minn hekk li l-Istati Membri għandhom jiskambjaw l-informazzjoni dwar il-liċenzji maħruġa għal bejn il-fruntieri u dwar kull deċiżjoni biex jissospendu jew jirtiraw il-liċenzja u għandhom jinformaw lil xulxin bil-quddiem dwar l-ismijiet ta’ kumpaniji li biħsiebhom iwettqu trasport fit-territorju ta’ Stat Membru ieħor. 3.4. Tipi awtorizzati ta’ trasport ta’ flus kontanti It-tipi ta’ trasport tas-CIT awtorizzati u l-kundizzjonijiet relatati (regoli dwar l-inkorazzar tal-vetturi, l-użu ta’ sistemi intelliġenti għan-newtralizzazzjoni ta’ flus tal-karta, il-ġarr ta’ armi, l-għadd tal-membri tal-ekwipaġġ eċċ.) ivarjaw b’mod konsiderevoli bejn l-Istati Membri. Dan hu notevolment il-każ rigward il-pussess u l-ġarr tal-armi. F’ċerti Stati Membri l-istaff tas-sigurtà tas-CIT ma jitħallix iġorr armi, filwaqt li fi Stati Membri oħra dan hu obbligatorju u f’oħrajn, la ma jitħalliex u lanqas mhu obbligatorju iżda hu permissibbli. Minħabba d-differenzi li jeżistu, ma jidhirx realistiku li jiġi propost tip wieħed ta’ trasport li jista’ jissodisfa lil kulħadd. B’mod partikolari, għandux ikun hemm dubji dwar ir-regoli nazzjonali dwar jekk l-istaff tas-sigurtà tas-CIT għandux/jista’/għandu jġorr armi. Abbażi ta’ ċerti prattiki korrenti fi Stati Membri, hu previst li għandu jkun hemm erba’ tipi ta’ tipi awtorizzati ta’ trasport, li kull wieħed għandu jipprovdi livell għoli ta’ sigurtà għall-istaff u l-pubbliku ġenerali. Jeżistu tliet possibbiltajiet ta’ għażliet differenti għall-flus tal-karta (jew għall-flus tal-karta flimkien mal-muniti), filwaqt li l-aħħar tip ta’ trasport jikkonċerna t-trasport esklussiv tal-muniti. L-operaturi għandhom ikunu liberi li jagħżlu t-tip ta’ trasport li huma jippreferu fost it-tliet għażliet disponibbli għall-flus tal-karta. Madankollu, hu ssuġġerit li, wara li ssir notifika lill-Kummissjoni Ewropea, l-Istat Membru għandu jkun kapaċi jiddeċiedi li l-għażla ta’ vettura mhux inkorazzata jew b’kabina inkorazzata mgħammra bl-IBNS (għażla a) hawn taħt) ma tapplikax fit-territorju tiegħu, bil-kundizzjoni li hu ma jħallix modalitajiet ta’ trasport simili għat-trasport domestiku tas-CIT. Hu previst li għandu jkun hemm tal-anqas tliet membri tal-istaff tas-sigurtà tas-CIT li jakkumpanjaw il-vettura sakemm il-flus kontanti ma jkunux protetti b’IBNS tarf ma’ tarf jew jekk ikunu biss muniti li qed jiġu trasportati. Billi fl-ewwel każ, il-flus kontanti huma protetti bit-teknoloġija tal-IBNS, u fit-tieni każ, hemm inqas ħajra għas-serq tagħhom, hu previst li taħt dawn il-kundizzjonijiet (għażla a), c) u d) hawn taħt), l-għadd minimu meħtieġ ta’ membri tal-istaff tas-sigurtà tas-CIT għandu jitnaqqas għal żewġ persuni. a) Trasport ta’ flus tal-karta f’vettura mhux inkorazzata jew b’kabina inkorazzata mgħammra b’sistema intelliġenti għan-newtralizzazzjoni tal-flus tal-karta (IBNS) tarf ma’ tarf. B’din l-għażla, il-vettura għandu jkollha jew dehra ordinarja (jiġifieri mingħajr ma turi sinjali li hi tappartjeni għal kumpanija tas-CIT jew li qed tintuża għal skopijiet ta’ trasport ta’ flus kontanti) jew ikollha l-kabina tagħha inkorazzata u turi sinjali ferm ċari li jindikaw li hi mgħammra b’IBNS tarf ma’ tarf. L-IBNS għandha tikkonforma mal-kriterji li jridu jiġu stabbiliti (li għandhom jinkludu, fost ħwejjeġ oħra, ir-rekwiżit li din għandha tkun omologata tal-anqas fi wieħed mill-Istati Membri parteċipanti). b) Trasport ta’ flus tal-karta f’vettura kompletament inkorazzata mhux mgħammra bl-IBNS B’din l-għażla, il-vettura għandu jkollha l-bodi kollhu inkorazzat biex jirreżisti għal sparaturi minn armi tan-nar. L-istaff tas-sigurtà tas-CIT għandu jilbes ġakketta kontra l-balal u għandu jikkonforma mar-regoli eżistenti tal-Istati Membri fejn ikun qed isir it-trasport rigward jekk għandux/jistax/għandu jġorr armi u l-kalibru massimu permissibbli. Rigward il-pussess u l-ġarr ta’ armi, qed jitressqu għad-diskussjoni żewġ alternattivi li jeskludu lil xulxin; i) Il-ħolqien ta’ “pass Ewropew għall-armi tan-nar għall-Istaff tas-sigurtà tas-CIT” speċjali, li se jkun speċifikat. Il-pass għandu jinħareġ mill-Istat Membru li ta l-liċenzja għal bejn il-fruntieri tas-CIT u jista’ jinħareġ biss għall-istaff tas-CIT li diġà għandu liċenzja nazzjonali għall-ġarr ta’ armi tan-nar u li hu impjegat mill-kumpanija li għandha liċenzja għal bejn il-fruntieri tas-CIT, jew ii) l-istaff tas-CIT għandu jkun meħtieġ li japplika għal-liċenzja għall-ġarr ta’ armi tan-nar mill-awtoritajiet nazzjonali fl-Istati Membri kkonċernati (bil-kundizzjoni li dawn iħallu lill-istaff tas-sigurtà tas-CIT li jkun armat). Barra minn dan, u sabiex tiġi rrispettata l-leġiżlazzjoni nazzjonali eżistenti, trid tkun prevista proċedura għall-każijiet fejn il-vettura tas-sigurtà tgħaddi minn Stat Membru fejn l-armi tan-nar huma obbligatorji u tidħol fi Stat Membru fejn l-armi tan-nar huma pprojbiti. F’dan l-każ, l-armi għandhom ikunu maqfulin f’kaxxa forti fil-vettura qabel ma jiddaħħlu fit-territorju ta’ dan tal-aħħar u jkunu inaċċessibbli għall-istaff tas-sigurtà tas-CIT sakemm il-vettura tidħol fit-territorju tal-Istat Membru li jippermetti li jkun armat l-istaff tas-sigurtà tas-CIT. Wara li tissakkar, għandu jkun biss possibbli li tinfetaħ il-kaxxa forti tal-armi tan-nar permezz ta’ intervent mill-bogħod miċ-ċentru tal-kontroll tal-vettura. c) Trasport ta’ flus tal-karta f’vettura kompletament inkorazzata mgħammra bl-IBNS Din l-għażla tgħaqqad flimkien il-miżuri protettivi taħt l-għażliet a) u b), jiġifieri kemm l-IBNS tarf ma’ tarf kif ukoll l-inkorazzar sħiħ tal-bodi tal-vettura. Għandhom japplikaw l-istess regoli li jaqgħu taħt l-għażla b), iżda flimkien ma’ dawn il-vettura għandha wkoll tkun imgħammra bl-IBNS skont l-għażla a) u turi marki ferm ċari li jindikaw dan. d) Trasport ta’ muniti biss Dan hu l-uniku tip ta’ trasport li għandu japplika biss għat-trasport bejn il-fruntieri ta’ muniti. Il-muniti huma tqal meta mqabbla mal-valur tagħhom u għalhekk huma aktar ingombranti u anqas attraenti għas-serq. Dan jista’ jitqies wkoll mill-fatt li fil-passat kważi qatt ma seħħu attakki fuq vetturi li jkunu qed iġorru esklussivament muniti fil-Komunità. Għalhekk hu previst li l-vettura għandu jkollha marki ferm ċari li jindikaw li hi qed iġorr biss muniti. Sabiex l-istaff tas-sigurtà tas-CIT ikun protett, il-kabina tal-vettura għandha tkun inkorazzata. Għandu jkun diskuss aktar jekk l-istaff tas-sigurtà tas-CIT għandux ikun armat jew le. 3.5. Pieni Hu kruċjali li jiġi żgurat li d-dispożizzjonijiet huma inforzati u għalhekk hu essenzjali li jiġu previsti penalitajiet adegwati f’każ li d-dispożizzjonijiet ma jkunux rispettati. Fl-istess waqt hu importanti li l-piena tkun proporzjonata għall-gravità tal-ksur. Għalhekk hu previst li fejn ikun sar ksur tat-termini jew tal-kundizzjonijiet tal-liċenzja għal bejn il-fruntieri tas-CIT, l-awtorità li tagħti l-liċenzja għandha tkun kapaċi tiddeċiedi li tibgħat twissija, li tissospendi l-liċenzja matul żmien limitat jew li tirtira għal kollox il-liċenzja. Sabiex jiġi pprovdut netwerk ta’ sigurtà għall-Istat Membru li jirċievi, qed ikun ukoll issuġġerit li l-Istat Membru li jinqasam jew fejn jingħata s-servizz għandu jkollu d-dritt li jissospendi temporarjament il-liċenzja jekk ikun hemm ksur serju tar-regoli, jiġifieri relatat mal-għadd minimu tal-istaff tas-sigurtà tas-CIT jew mar-regoli relatati mal-armi tan-nar, sakemm tingħata deċiżjoni mill-awtorità tal-ħruġ tal-liċenzja tal-Istat Membru ta’ oriġini. Fl-aħħar nett qed ikun previst ukoll li l-Istati Membri għandhom jinformaw lil xulxin dwar kull ksur u dwar il-penalitajiet relatati. 3.6. Dispożizzjonijiet oħra Sabiex jiġu ttrattati tehdidiet serji se tkun prevista klawżola speċjali dwar miżuri ta’ sigurtà ta’ emerġenza. Dawn jistgħu pereżempju jikkonċernaw għadd ta’ attakki vjolenti li jkun jinħtiġilhom skorti temporanji mill-pulizija għat-trasport kollu tas-CIT fit-territorju ta’ Stat Membru. Sabiex jiġi evitat trattament divrenzjat bejn operaturi barranin versu dawk tal-lokal, miżuri ta’ sigurtà ta’ din ix-xorta għandhom jikkonċernaw lit-trasport kollu tas-CIT fl-Istat Membru kkonċernat. Barra minn hekk, dawn għandhom ikunu limitati fil-ħin u għandhom ikunu nnotifikati lill-Kummissjoni. Għandu jkun meħtieġ il-qbil formali minn qabel tal-Kummissjoni għal kull estensjoni tal-miżuri ta’ emerġenza. Barra minn hekk, hu previst għadd ta’ rekwiżiti minimi għall-istaff tas-sigurtà tas-CIT, rigward il-kondotta tal-pulizija nadifa, is-saħħa fiżika u mentali, it-taħriġ u l-kapaċitajiet lingwistiċi. Ir-regoli komuni għandhom ikunu bla ħsara għall-applikazzjoni tal-leġiżlazzjoni eżistenti tal-UE, notevolment fl-oqsma soċjali u ta’ trasport. Fl-aħħar nett, hu ssuġġerit li ssir reviżjoni tal-implimentazzjoni tar-regoli komuni sentejn wara d-dħul fis-seħħ tagħhom, u sussegwentement fuq bażi regolari. 4. IL-PASSI LI JMISS Is-sett ta’ regoli annessi previsti se jkunu diskussi mal-amministrazzjonijiet tal-Istati Membri fi Grupp ad hoc ta’ Esperti mwaqqaf għal dan l-iskop. Ir-riżultati ta’ dawn id-diskussjonijiet u tal-kontribuzzjoni mwassla mill-partijiet interessati u minn partijiet oħra għandhom jiddaħħlu fil-valutazzjoni tal-impatt ta’ regoli komuni possibbli, inkluża l-valutazzjoni tal-għażliet differenti fit-Taqsima 2 hawn fuq, li l-Kummissjoni se twettaq qabel l-adozzjoni ta’ kull proposta formali. Il-Kummissjoni qed titlob kummenti dwar il-White Paper. Dawn jistgħu jintbagħtu, sat-30 ta’ Ġunju 2009, kemm permezz ta’ e-mail lil: ECFIN-E3@ec.europa.eu jew inkella bil-posta lil: European Commission Directorate-General for Economic and Financial Affairs, Unit E.3 Economic aspects of regulatory policy, Sector euro cash and legal issuesB-1049 Brussels. Anness: Regoli komuni previsiti għat-trasport bejn il-fruntieri ta’ flus kontanti tal-euro bis-sewqan ta’ vettura bejn l-Istati Membri fiż-żona euro. ANNESS Regoli komuni previsiti għat-trasport bejn il-fruntieri ta’ flus kontanti euro bis-sewqan ta’ vettura bejn l-Istati Membri fiż-żona euro It-terminu [Regolament] qed jintuża għal referenzi interni fit-test hawn taħt, billi hu previst li jiġi użat l-istrument ta’ Regolament għal regoli possibbli u komuni tal-futur. TAQSIMA 1. REGOLI KOMUNI LI SE JRIEĠU IT-TRASPORT KOLLU BEJN IL-FRUNTIERI TA’ FLUS KONTANTI EURO BIS-SEWQAN TA’ VETTURA A. Skop It-trasport bejn il-fruntieri ta’ flus kontanti euro skont id-dispożizzjonijiet ta’ dan [Regolament] għandu jitwettaq fid-dawl tax-xemx u l-vettura tas-sigurtà għandha titlaq u tirritorna lura lejn il-pajjiż ta’ oriġini tagħha fl-istess jum. Trasport minn punt sa punt jista’ madankollu jitwettaq fi slott ta’ ħin ta’ 24 siegħa, bil-kundizzjoni li t-trasport bil-lejl ta’ flus kontanti jkun awtorizzat diġà skont ir-regoli fl-Istat Membru ta’ oriġini, fl-Istati Membri li jgħaddi minnhom u fl-Istat(i) Membru(i) fejn qed ikun ipprovdut is-servizz. It-trasport ta’ flus tal-karta u ta’ muniti b’valur stampat li jeċċedi EUR 15-il miljun li (i) jinġarru bejn il-Banek Ċentrali ta’ Stati Membri parteċipanti u (ii) skortati mill-militar u/jew mill-pulizija għandhom jiġu esklużi mill-iskop ta’ dan [Regolament]. B. Liċenzja għal qsim tal-fruntieri tas-CIT (a) Kumpanija li tixtieq twettaq trasport bejn il-fruntieri ta’ flus kontanti tal-euro bis-sewqan ta’ vettura għandha għalhekk tapplika għal-liċenzja tas-CIT għal qsim bejn il-fruntier mingħand l-awtoritajiet kompetenti fl-Istat Membru ta’ oriġini tagħha. (b) Il-liċenzja tas-CIT għal qsim bejn il-fruntieri għandha tingħata għal perjodu ta’ [tliet] snin mill-awtoritajiet nazzjonali kompetenti lill-kumpaniji li jinsabu fit-territorju tagħhom, bil-kundizzjoni li jkunu sodisfatti l-kundizzjonijiet li ġejjin: - Il-kumpanija applikanti għandha tkun approvata li twettaq trasport tas-CIT mill-Istat Membru li lilu tiġi sottomessa l-appikazzjoni għal liċenzja tas-CIT għal qsim bejn il-fruntieri. Jekk l-Istat Membru ma jkollux approvazzjoni speċifika ta’ proċedura għall-kumpaniji tas-CIT li tmur lilhinn mir-regoli ġenerali għas-settur tas-sigurtà jew tat-trasport, il-kumpanija għandha tkun kapaċi tipprovdi evidenza li kellha trasport kummerċjali regolari ta’ flus kontanti għal tal-anqas [12-il] xahar qabel l-applikazzjoni mingħajr ebda ksur tal-leġiżlazzjoni nazzjonali eżistenti li trieġi attivitajiet ta’ din ix-xorta. Id-diriġenti u l-membri tal-bord tagħha għandhom, madankollu, ma jkollhomx offiżi rilevanti fil-karta tal-kondotta tagħhom. - Il-kumpanija applikanti, l-istaff impjegat, il-vetturi użati u l-proċeduri ta’ sigurtà implimentati għat-trasport bejn il-fruntieri ta’ flus kontanti tal-euro għandhom ikunu konformi mar-regoli stipulati ta’ dan [Regolament] u ma’ leġiżlazzjoni applikabbli oħra tal-UE jew, fejn issir referenza b’mod espliċitu minn dan [Regolament], mal-leġiżlazzjoni nazzjonali fis-seħħ speċifikament relatata mat-trasport ta’ flus kontanti. (c) Il-liċenzja tas-CIT għal qsim bejn il-fruntieri għandha titfassal skont il-mudell [li għandu jiġi ddefinit]. Il-vetturi involuti fit-trasport professjonali bejn il-fruntieri ta’ flus kontanti tal-euro bis-sewqan ta’ vettura għandhom, fil-ħin kollu, ikunu jistgħu juru lill-awtoritajiet ta’ spezzjoni l-kopja oriġinali jew kopja ċċertifikata ta’ liċenzja valida. (d) L-Istati Membri għandhom jikkontrollaw b’mod regolari li r-regoli stipulati fir-[Regolament] huma rrispettati, inkluż permezz ta’ kontrolli għal għarrieda mingħajr notifika minn qabel lill-kumpanija. Dawn il-kontrolli għandhom isiru tal-anqas darba fis-sena. C. Staff tas-sigurtà tas-CIT (a) L-istaff tas-sigurtà tas-CIT għandu jissodisfa r-rekwiżiti li ġejjin: (i) ma jridx ikollu offiżi rilevanti fil-kondotta tal-pulizija tiegħu, (ii) għandu jkollu ċertifikat mediku li juri li s-saħħa fiżika u mentali tiegħu hi adegwata għall-impenn li jrid iwettaq, (iii) irid ikun segwa b’suċċess tal-anqas [200 siegħa] ta’ taħriġ inizjali ad hoc , li ma jkunx jinkludi taħriġ dwar l-użu tal-armi tan-nar. It-taħriġ inizjali ad hoc imsemmi fil-punt (iii) għandu jkopri tal-anqas [il-proċeduri transkonfinali tas-CIT, il-leġiżlazzjonijiet rilevanti dwar is-CIT, ir-regoli ta’ mġiba f’każ ta’ attakk, l-użu tat-tagħmir tas-CIT u r-regoli dwar il-ħidma tat-tim]. Meħtieġ ukoll taħriġ regolari f’dawn l-oqsma. (b) Tal-anqas membru wieħed tal-istaff tas-sigurtà tas-CIT fil-vettura għandu jipprovdi evidenza tal-anqas ta’ kapaċitajiet lingwistiċi f’livell A2 fil-lingwa(i) uffiċjali użata(i) fl-Istat(i) Stat(i) Membru(i) li t-trasport jgħaddi minnu(hom) u tal-Istat(i) Membru(i) li fih(om) jkun qed jiġi pprovdut is-servizz. (c) Jekk xi wieħed mill-membri tal-istaff tas-CIT hu profiċjenti fil-lingwa(i) uffiċjali użata(i) fl-Istat(i) Membru(i) li t-trasport jgħaddi minnu(hom) jew fl-Istat(i) Membru(i) li fih(om) qed ikun ipprovdut is-servizz, il-vettura għandha tkun kontinwament f’kuntatt bir-radju, permezz taċ-ċentru ta’ kontroll tal-kumpanija, ma' xi ħadd li jista’ jwassal tal-anqas evidenza ta' kapaċitajiet lingwistiċi f’livell B1 fil-lingwa kkonċernata, sabiex jiġi żgurat li komunikazzjoni effettiva mal-awtoritajiet nazzjonali tkun possibbli l-ħin kollu. D. Tagħmir tal-vettura (a) Il-vetturi użati għandhom ikunu mgħammra b’sistema ta’ satellita b’pożizzjoni globali. Iċ-ċentru ta’ kontroll tal-kumpanija tal-flus kontanti fi tranżitu għandha tkun tista' tillokallizza b'mod preċiż il-vetturi tagħha l-ħin kollu. (b) Il-vetturi għandhom ikunu mgħammra b’għodod xierqa ta’ komunikazzjoni biex jippermettu li jsir kuntatt f’kull ħin maċ-ċentru ta’ kontroll tal-kumpanija li topera l-vetturi u mal-awtoritajiet nazzjonali kompetenti. In-numri tal-emerġenza biex jiġu kkuntattjati l-awtoritajiet tal-pulizija fl-Istati Membri li minnhom jgħaddi t-trasport jew fl-Istat(i) Membru(i) li fih(om) ikun qed jiġi pprovdut is-servizz fuq il-vettura. (c) Meta l-vetturi huma mgħammra b’sistemi intelliġenti għan-newtralizzazzjoni ta’ flus tal-karta (IBNS), dawn għandhom jikkonformaw mar-rekwiżiti stipulati fl-Anness […]. E. Notifika minn qabel lill-forzi tal-pulizija nazzjonali Dawn ir-regoli huma bla ħsara għall-applikazzjoni ta’ regoli nazzjonali li jirrikjedu li l-pulizija tiġi nnotifikata minn qabel b’kull operazzjoni ta’ trasport ta’ flus kontanti. F. Proċeduri għall-immaniġġjar ta’ flus kontanti barra l-vettura tas-CIT fl-Istat(i) Membru(i) li fih(om) ikun qed jiġi pprovdut is-servizz Dawn ir-regoli huma bla ħsara għall-applikazzjoni tar-regoli nazzjonali li jrieġu l-immaniġġjar ta’ flus kontanti barra vettura tas-CIT fl-Istat Membru kkonċernat. G. Informazzjoni reċiproka (a) L-Istati Membri għandhom jittrażmettu lill-Kummissjoni r-regoli msemmija taħt E u F u għandhom immedjatament jgħarrfuha b’kull tibdil li jaffettwahom. Il-Kummissjoni għandha tiżgura li dawn ir-regoli huma ppubblikati fil-lingwi uffiċjali kollha tal-Istati Membri parteċipanti permezz tal-modijiet xierqa, bl-għan li jiġu mgħarrfa maljar l-atturi kollha involuti fl-attività tas-CIT bejn il-fruntieri. (b) L-Istati Membri għandhom iżommu reġistru tal-kumpaniji kollha li lilhom ħarġu liċenzja tas-CIT għal qsim bejn il-fruntieri u għandhom jgħarrfu lil xulxin dwar il-kontenut tagħha. Huma għandhom jaġġornaw ir-reġistru b’kull tibdil li jaffettwaha, inkluż kull deċiżjoni biex tiġi sospiża jew irtirata l-liċenzja skont l-Artikolu […] u għandhom immedjatament jgħarrfu lil xulxin dwar l-aġġornament. (c) Kumpanija li għandha liċenzja tas-CIT għal qsim bejn il-fruntieri għandha tgħarraf lill-awtorità li ħarġitha minn qabel b’mod suffiċjenti dwar l-isem (ismijiet) tal-Istat(i) Membru(i) li fih(hom) hi se twettaq it-trasport tas-CIT. L-Istat Membru ta’ oriġini għandu sussegwentement jinnotifika immedjatament lill-Istat(i) Membru(i) kkonċernat(i) li nbdiet l-attività bejn il-fruntieri. TAQSIMA 2. REGOLI SPEĊIFIĊI PREVISTI GĦALL-ERBA’ TIPI AWTORIZZATI TA’ TRASPORT A. Trasport ta’ flus tal-karta f’vettura mhux inkorazzata jew b’kabina inkorazzata mgħammra bl-IBNS Il-kumpaniji li jkollhom liċenzja tas-CIT għal qsim bejn il-fruntieri jistgħu jwettqu trasport matul il-jum bejn il-fruntieri ta’ flus tal-karta tal-euro bis-sewqan ta’ vettura billi jużaw vettura mgħammra bl-IBNS, bil-kundizzjoni li jkunu ssodisfatti l-kundizzjonijiet li ġejjin: (a) il-vettura trid tkun jew ta’ dehra ordinarja jew ikollha l-kabina tagħha inkorazzata u jkollha fuqha marki ċari, fil-lingwa(i) uffiċjali tal-Istat(i) Membru(i) li tgħaddi minnhom u tal-Istat(i) Membru(i) li fih(om) qed ikun ipprovdut, li hi mgħammra b'IBNS. (b) is-sistema intelliġenti użata għan-newtralizzazzjoni tal-flus tal-karta għandha tikkonforma mal-prinċipji stabbiliti fl-[Annex…] u tkun ġiet omologata tal-anqas fi Stat Membru parteċipant wieħed. (c) irid ikun hemm tal-anqas żewġ membri tal-istaff tas-sigurtà tas-CIT għal kull vettura u dawn għandhom ikunu armati; ma għandhomx jilbsu uniformi jekk il-vettura li jkunu fiha hi ta’ dehra ordinarja (d) Stat Membru jista’ jiddeċiedi li dan [Artikolu] ma japplikax għat-trasport bejn il-fruntieri ta’ flus kontanti tal-euro bis-sewqan ta’ vettura li jinġarru fit-territorju tiegħu, bil-kundizzjoni li hu ma jippermettix modalitajiet ta’ trasport komparabbli għal trasport domestiku tas-CIT. L-Istat Membru kkonċernat għandu jinnotifika lill-Kummissjoni bid-deċiżjoni tiegħu biex ma japplikax dan [Artikolu], biex din tiżgura li avviż ta' informazzjoni dwaru jiġi ppubblikat f' Il-Ġurnal Uffiċjali tal-Unjoni Ewropea . Dan għandu jidħol fis-seħħ xahar wara l-pubblikazzjoni tiegħu. B. Trasport ta’ flus tal-karta f’vettura kompletament inkorazzata mhux mgħammra bl-IBNS Il-kumpaniji li jkollhom liċenzja tas-CIT għal qsim bejn il-fruntieri jistgħu jwettqu trasport matul il-jum bejn il-fruntieri ta’ flus tal-karta tal-euro bis-sewqan ta’ vettura billi jużaw vettura inkorazzata b’mod sħiħ mhux imgħammra bl-IBNS, bil-kundizzjoni li jkunu ssodisfatti l-kundizzjonijiet li ġejjin: (a) L-istaff tas-sigurtà tas-CIT għandu jikkonforma mar-regoli eżistenti tal-Istat(i) Membru(i) li minnu(hom) jgħaddi t-trasport u fl-Istat(i) Membru(i) li fih(om) ikun qed jiġi pprovdut is-servizz fir-rigward tal-ġarr ta’ armi tan-nhar u l-kalibru massimu awtorizzat. Meta tiddaħħal fit-territorju ta’ Stat Membru li ma jawtorizzax lill-istaff tas-sigurtà tas-CIT li jkun armat, kull arma tan-nar fil-pussess tal-istaff tas-sigurtà tas-CIT għandha titpoġġa f’kaxxa forti fil-vettura, li tkun tissodisfa l-istandards Ewropej [EN 1143-1]. Armi tan-nar ta’ din ix-xorta għandhom jibqgħu inaċċessibbli għall-istaff tas-sigurtà tas-CIT matul il-vjaġġ fit-territorju tal-Istat Membru. Dawn jistgħu jitneħħew mill-kaxxa forti mad-dħul fit-territorju tal-Istat Membru li jawtorizza li jkun armat l-istaff tas-sigurtà tas-CIT. Il-ftuħ tal-kaxxa forti tal-arma tan-nar jinħtieġ l-intervent mill-bogħod taċ-ċentru tal-kontroll tal-vettura u għandu jkun bil-kundizzjoni ta' verifika, miċ-ċentru ta' kontroll, tal-lokalizzazzjoni ġeografika eżatta tal-vettura. (b) L-istaff armat tas-sigurtà tas-CIT għandu: [Għażla 1: ikun fil-pussess ta’ “pass Ewropew għall-armi tan-nar għall-Istaff tas-sigurtà tas-CIT”. Il-pass għandu jingħata billi jinħarġu lill-kumpanija d-dokumenti li jikkonformaw mal-mudell ipprovdut fl-Anness […]. Dan il-pass għandu jingħata, fuq talba, lill-istaff tas-sigurtà tas-CIT li għandu liċenzja tal-armi tan-nar maħruġa skont il-leġiżlazzjoni nazzjonali applikabbli u impjegat minn kumpanija li jkollha liċenzja tas-CIT għal qsim bejn il-fruntieri, u li għandu jingħata mill-Istat Membru li ta' dik il-liċenzja tas-CIT għal qsim bejn il-fruntieri. L-istaff tas-sigurtà tas-CIT għandu jitħalla juri l-pass Ewropew għall-armi tan-nar lill-awtoritajiet tal-pulizija jekk isir iċċekkjar b’konnessjoni mat-trasport bis-sewqan ta’ vettura bejn il-fruntieri ta’ flus kontanti tal-euro. L-istaff tas-sigurtà tas-CIT armat irid ikun ingħata minimu ta’ [30] siegħa ta’ taħriġ fl-użu tal-armi tan-nar u għandu sussegwentement jingħata taħriġ fl-użu tagħhom tal-anqas [darba fis-sena]. ] [Għażla 2: japplika għal liċenzja ta’ arma tan-nar mill-awtoritajiet nazzjonali tal-Istat(i) Membru(i) li minnu jgħaddi u/jew tal-Istat Membru li fih ikun qed jiġi pprovdut is-servizz, fejn dawk l-Istati Membri jawtorizzaw li staff tas-sigurtà tas-CIT ikun armat. (c) Għandu jkun hemm tal-anqas tliet membri tal-istaff tas-sigurtà tas-CIT għal kull vettura. Għandhom jilbsu ġakketta kontra l-balal li tkun kapaċi, tal-anqas, tirreżisti għall-balal tat-tip 44 Magnum u jirrispettaw in-norma [NIJIIIA] jew l-ekwivalenti. (d) Il-partijiet tal-vettura li jkun fihom l-istaff tas-sigurtà tas-CIT fihom għandhom, tal-anqas, ikunu inkorazzati biex jirreżistu għal sparaturi minn armi tan-nar tat-tip kalachnikov/AK47 u jirrispettaw l-istandard [EN 1522, klassi FB4+] jew ekwivalenti. C. Trasport ta’ flus tal-karta f’vettura kompletament inkorazzata mgħammra bl-IBNS Il-Kumpaniji li għandhom liċenzja tas-CIT għal qsim bejn il-fruntieri jistgħu jwettqu t-trasport ta' flus tal-karta tal-euro bis-sewqan ta' vettura fit-toroq matul il-ġurnata billi jużaw vettura mgħammra b’mod sħiħ bl-IBNS soġġetta għall-kundizzjonijiet stabbiliti fit-Taqsima 2, il-punti B u A b. Il-vettura għandha, barra minn hekk, ikollu fuqha b’mod ċar ħafna marki li jindikaw, bil-lingwa(i) uffiċjali tal-Istat(i) Membru(i) li jgħaddu minnu(hom) u tal-Istat(i) Membru(i) li fih(om) qed jiġi pprovdut is-servizz, li hi mgħammra bl-IBNS. Għandu jkun hemm tal-anqas żewġ membri tal-istaff tas-sigurtà tas-CIT għal kull vettura. D. Trasport ta’ muniti biss Il-kumpaniji li jkollhom liċenzja tas-CIT għal qsim bejn il-fruntieri jistgħu jwettqu trasport matul il-jum bejn il-fruntieri ta’ flus tal-karta tal-euro bis-sewqan ta’ vettura billi jużaw vettura mgħammra bl-IBNS, bil-kundizzjoni li jkunu ssodisfatti l-kundizzjonijiet li ġejjin: (a) Il-kabina tal-vettura għandha tkun inkorazzata u l-vettura għandu jkollha marki ċari ħafna li jindikaw, fil-lingwi uffiċjali tal-Istat(i) Membru(i) li tgħaddi minnu(hom) u tal-Istat(i) Membru(i) li fih(om) ikun qed jiġi pprovdut is-servizz, li mhix qed iġġorr ħlief muniti. (c) Irid ikun hemm tal-anqas żewġ membri tal-istaff tas-sigurtà tas-CIT għal kull vettura [u dawn għandhom ikunu armati]. Kunsinni li jinkludu kemm muniti kif ukoll flus tal-karta għandhom ikunu koperti mill-Artikolu 8, 9 jew 10 skont it-tip ta' vettura użata. TAQSIMA 3. MIXXELLANJI A. Definizzjonijiet (a) “It-trasport bejn il-fruntier ta’ flus kontanti tal-euro bis-sewqan ta' vettura” tfisser it-trasport professjonali ta’ flus tal-karta u/jew muniti minn Stat Membru parteċipant li ħareġ liċenza biex isir trasport ta’ flus kontanti fi tranżitu (CIT) bejn il-fruntieri, kif iddefinit f’dan [Regolament], biex jiġu fornuti jew jinġabru mingħand utent wieħed jew aktar flus tal-karta u/jew muniti tal-euro fi Stat(i) Membru(i) parteċipant(i) wieħed jew aktar, kif ukoll fl-Istat Membru ta’ oriġini. (b) “Sistema intelliġenti għan-newtralizzazzjoni tal-flus tal-karta (IBNS)” tfisser kontenituri għall-flus tal-karta għal użu tarf ma’ tarf (jiġifieri protezzjoni kontinwa ta’ flus tal-karta permezz ta’ sistema ta’ degradazzjoni ta’ flus kontanti minn żona ta’ sigurtà għal żona ta’ sigurtà) mgħammrin b’mekkaniżmu biex jinnewtralizzaw b’mod permanenti l-flus tal-karta jekk isir kull tip ta’ attentat mhux awtorizzat biex jinfetaħ il-kontenitur. (c) “Stat Membru ta’ oriġini” tfisser l-Istat Membru li fit-territorju tiegħu tkun stabbilita l-kumpanija tas-CIT u li jifforma l-punt ta' tluq u l-punt tar-ritorn tal-vjaġġ li jsir mill-vettura li tkun qed iġġorr il-flus kontanti. Il-kumpanija tas-CIT hi kkunsidrata li tkun stabbilita jekk tkun attwalment qed issegwi attività ekonomika, skont kif jissemma fl-Artikolu 43 tat-Trattat, għal perjodu indefinittiv permezz ta’ infrastruttura stabbli minn fejn jitwettaq effettivament il-kummerċ tas-servizzi pprovduti. (d) “Liċenzja tas-CIT għal qsim bejn il-fruntieri” tfisser liċenzja li għandha l-karatteristiċi fiżiċi ddefiniti fl-Anness […] għal dan [Regolament] u li tawtorizza lill-possessur li jwettaq trasport ta’ flus kontanti tal-euro bis-sewqan ta’ vettura fit-toroq bejn Stati Membri parteċipanti skont il-kundizzjonijiet stipulati b’dan [Regolament]. (e) “Vettura ordinarja” tfisser vettura li għandha dehra normali u li ma jkollhiex fuqha sinjali li jiddistingwuha li jindikaw li hi tappartjeni lill-kumpanija ta’ flus kontanti fi tranżitu jew li qed tintuża għall-finijiet ta’ trasport ta’ flus kontanti. (f) “L-istaff tas-sigurtà tas-CIT” tfisser l-impjegati mħarrġa biex isuqu l-vettura li fiha jkun qed jiġi ttrasportati l-flus kontanti jew biex jiġu protetti l-kontenuti tagħha. (g) “Stat Membru li tgħaddi minnu” tfisser Stat Membru wieħed jew diversi Stati Membri apparti l-Istat Membru ta' oriġini tal-kumpanija li vettura bi flus kontanti fi tranżitu trid tgħaddi minnu(hom) sabiex tasal fl-Istat(i) Membru(i) li fih ikun qed jiġi pprovdut is-servizz. (h) Il-livelli tal-lingwa “A2” u “B1” ifissru l-livelli stabbiliti mill-Qafas Komuni Ewropew ta’ Referenza għal-Lingwi tal-Kunsill tal-Ewropa. (i) “Ħin tal-ġurnata” tfisser mezz ta’ trasport li jsir bejn [6:00] u [22:00]. (j) “Trasport punt sa punt” tfisser trasport minn lokal wieħed sigur lejn lokal sigur ieħor, mingħajr ebda waqfa intermedjarja. (k) “Lingwa uffiċjali” tfisser il-lingwa(i) uffiċjali tal-Komunità użata(i) mill-awtoritajiet lokali u l-popolazzjoni fiż-żoni fejn ikun qed iseħħ it-trasport tas-CIT. B. Pieni Fejn l-awtoritajiet nazzjonali kompetenti jsibu li kien hemm ksur ta' wieħed mit-termini li skonthom ingħatat il-liċenzja tas-CIT għal qsim bejn il-fruntieri, l-awtorità tal-ħruġ tal-liċenzja għandha tiddeċiedi jekk għandhiex tibgħat twissija lill-kumpanija kkonċernata, tissuspendix il-liċenzja għal perjodu ta’ bejn [ġimagħtejn sa xahrejn] jew li tirtira l-liċenjza kompletament, skont in-natura jew il-gravità tal-ksur. L-awtorità tal-ħruġ tal-liċenzja tista' wkoll tipprojbixxi l-kumpanija kkonċernata milli tapplika għal-liċenzja ġdida għal perjodu li jammonta sa [5 snin]. L-Istat Membru li tgħaddi minnu l-vettura jew fejn ikun qed jiġi pprovdut is-servizz għandu jinnotifika kull ksur ta’ dan [Regolament] lill-awtoritajiet nazzjonali kompetenti tal-Istat Membru ta’ oriġini. L-Istat Membru li tgħaddi minnu l-vettura jew fejn ikun qed jingħata s-servizz jista’ jissuspendi d-dritt tal-kumpanija li ġġorr trasport ta' flus kontanti tal-euro bis-sewqan ta' karozza fit-territorju tagħha għal perjodu massimu ta' [xahar wieħed] jekk id-dispożizzjonijiet ta’ dan [Regolament] relatati mal-għadd massimu ta’ membri tal-istaff tas-sigurtà tas-CIT għal kull vettura jew li jkollu x’jaqsam mal-armi tan-nar ma jkunux ġew irrispettati, sakemm id-deċiżjoni tkun għadha pendenti mill-awtorità tal-Istat Membru ta’ oriġini. C. Reviżjoni Il-Kummissjoni għandha tirrapporta lill-Kunsill dwar l-implimentazzjoni ta’ dan [Regolament] mhux aktar tard minn [sentejn wara d-dħul fis-seħħ tiegħu] u, wara dan, darba kull ħames snin. D. Miżuri ta’ sigurtà f’każ ta’ emerġenza (a) Permezz ta’ deroga mir-regola standard, Stat Membru jista’ jiddeċiedi li jintroduċi miżuri ta’ sigurtà temporanji li jmorru lilhinn minn dawk previsti minn dawn ir-regoli fl-eventwalità ta’ problema urġenti li taffettwa b’mod sinifikanti s-sigurtà tal-operazzjonijiet tas-CIT. Dawn il-miżuri temporanji għandhom jaffettwaw it-traport kollu tas-CIT, għandhom japplikaw għal massimu ta’ perjodu ta’ erba’ ġimgħat u għandhom ikunu nnotifikati immedjatament lill-Kummissjoni. Il-Kummissjoni għandha tiżgura li dawn ikunu ppubblikati malajr kemm jista’ jkun. (b) It-titwil tal-miżuri temporanji previsti fil-paragrafu (a) lilhinn minn perjodu ta’ erba’ ġimgħat għandu jkun soġġett għal awtorizzazzjoni bil-quddiem mill-Kummissjoni. E. Leġiżlazzjoni Komunitarja oħra Dan [Regolament] għandu jkun bla ħsara għall-applikazzjoni tal-leġiżlazzjoni Komunitarja eżistenti, notevolment fl-oqsma tal-kundizzjonijiet tax-xogħol, is-saħħa u s-sikurezza fix-xogħol u t-trasport. F. Sistema intelliġenti għan-newtralizzazzjoni tal-flus tal-karta (IBNS) Sakemm ma jeżistix standard speċifiku Ewropew, l-IBNS għandha tkun omologata f'wieħed mill-Istati Membri parteċipanti. Hi għandha, barra minn hekk, tissodisfa l-kundizzjonijiet li ġejjin: - L-IBNS għandha tkun mgħammra bi strument li jkun kapaċi jissorvelja kontinwament li l-istruzzjonijiet ipprogrammati jiġu rispettati u li ma jkunx hemm inċidenti mhux normali. L-istaff tas-sigurtà tas-CIT ma għandux ikun f’qagħda li jiftaħ l-IBNS f’ħin li ma jkunx fil-perjodi u/jew fil-lokalitajiet ipprogrammati minn qabel. - L-IBNS għandu jkun kapaċi, jekk isir tentattiv biex jinfetaħ il-kontenitur mingħajr awtorizzazzjoni, li jinnewtralizza b’mod permanenti (jiġifieri li jagħmel inaċċettabli għal finijiet ta’ tranżazzjonijiet bi flus kontanti) tal-anqas 20 % tal-uċuħ taż-żewġ naħat ta' 100 % tal-flus tal-karta permezz ta’ linka skura li ma titħassarx jew b’xi mezz ieħor. Jekk tintuża l-linka, din ma għandhiex tiddegrada wara ċertu ħin jew wara li tkun esposta għas-sħana jew għad-dawl. G. Livelli Komuni ta’ Referenza tal-Kunsill tal-Ewropa Utent B1: Dan ikun jifhem il-punti prinċipali ta’ input standard ċar dwar kwistjonijiet familjari li wieħed jiltaqgħa magħhom b’mod regolari waqt ix-xogħol, l-iskola, il-ħin liberu, eċċ. Ikun jista’ jimmaniġġja kull sitwazzjoni li possibbilment tkun tista’ tinqala’ waqt l-iskariġġ f’żona fejn mitkellma l-lingwa. Ikun kapaċi jipproduċi test sempliċi li jkollu x’jaqsam ma' affarijiet li huma familjari jew ta' interess personali. Ikun jista’ jiddeskrivi esperjenzi u inċidenti, ħolm, xewqat u ambizzjonijiet u jagħti fil-qosor raġunijiet u spejgazzjonijiet għal opinjonijiet u pjanijiet. Utent A2: Ikun jista’ jifhem sentenzi u espressjonijiet użati ta’ spiss relatati ma’ oqsma b’rilevanza l-aktar immedjata (jiġifieri informazzjoni personali u dwar il-familja, ix-xiri, il-lokal ġeografiku, l-impjieg). Ikun jista’ jikkomunika waqt biċċa xogħol sempliċi u ta’ rutina li jkun jinħtiġilha skambju sempliċi u dirett ta' informazzjoni dwar affarijiet familjari u ta' runtina. Ikun jista’ jiddeskrivi bi kliem sempliċi aspetti tal-isfond tiegħu/tagħha, tal-ambjent immedjat u dwar affarijiet f'oqsma ta' ħtieġa immedjata. [1] L-organizzazzjonijiet li ġejjin kienu rappreżentati: CEA (Federazzjoni Ewropea tal-assigurazzjoni u riassigurazzjoni), CoESS (Konfederazzjoni tas-Servizzi tas-Sigurtà Ewropej), EBF (Federazzjoni Bankarja Ewropea), Eurosystem, EPC (Kunsill Ewropew tal-Pagamenti), ESTA (Assoċjazzjoni Ewropea għas-Sigurtà tat-Trasport), EURICPA (Assoċjazzjoni Ewropea tal-Protezzjoni Intelliġenti tal-Flus Kontanti), EuroCommerce, Europol (Uffiċċju Ewropej tal-Pulizija), MDWG (Grupp ta’ Ħidma tad-Diretturi taz-Zekki) u UNI-Europa (Unjin Netwerk Internazzjonali - Ewropa). [2] ĠU L 18, 21.1.1997, p. 1-6. [3] Id-Deċiżjoni tal-Kummissjoni 2009/17/KE dwar it-twaqqif tal-Kumitat ta’ Esperti dwar l-Istazzjonar tal-Ħaddiema (ĠU L 8, 13.1.2009, p. 26-28).